
LIETUVOS KALĖJIMŲ TARNYBOS INFORMACINĖS SISTEMOS (KADIS-2)
VYSTYMO PASLAUGŲ 
TECHNINĖ SPECIFIKACIJA


1. Pirkimo objektas
Perkamos Lietuvos kalėjimų tarnybos (toliau - Perkančioji organizacija) informacinės sistemos KADIS-2 (toliau - IS KADIS-2 arba Sistema) taikomosios programinės įrangos vystymo paslaugos (toliau - Paslaugos).
1.1. Pirkimo apimtis ir jos ribos
Pirkimo objektas apima Sistemos funkcionalumo vystymą - naujo funkcionalumo kūrimą, esamo funkcionalumo keitimą ir plėtimą pagal Perkančiosios organizacijos užsakymus - taip pat garantinį aptarnavimą pagal šią sutartį atliktų vystymo paslaugų rezultatams ir Perkančiosios organizacijos konsultavimą dėl vystomo funkcionalumo eksploatavimo.
Į pirkimo apimtį įeina:
1. Sistemos funkcionalumo vystymas pagal užsakymus.
1. Garantinis aptarnavimas pagal šią sutartį sukurtam funkcionalumui, taip pat toms Sistemos dalims ir komponentams, kurie buvo modifikuoti vykdant šią sutartį ir dėl to nebepatenka į Sistemos kūrėjo garantinio aptarnavimo apimtį (žr. 2.12 skyrių).
1. Perkančiosios organizacijos specialistų konsultavimas dėl Sistemos eksploatavimo tvarkos pasikeitimų, atsiradusių dėl atliktų vystymo paslaugų, ir atitinkamas administravimo bei naudotojų dokumentacijos atnaujinimas.
Į pirkimo apimtį NEĮEINA:
1. Sistemos dalių, kurios nebuvo modifikuotos vykdant šią sutartį, defektų šalinimas. Šioms Sistemos dalims galioja jos kūrėjo suteiktas 60 (šešiasdešimties) mėnesių garantinis aptarnavimas iki 2031-05-15.
1. Sistemos priežiūros (eksploatacinės, administravimo) paslaugos ir Sistemos administravimas.
1. Infrastruktūros (techninės įrangos, sisteminės programinės įrangos, licencijų) tiekimas ar administravimas.
1.2. Pirkimo poreikio pagrindimas
Sistema sukurta ir perduota Perkančiajai organizacijai. Sistemos sukūrimo sutartyje numatytos programinės įrangos vystymo paslaugų apimtys yra išnaudotos, o vystymo paslaugos pagal tą sutartį galėjo būti teikiamos tik iki garantinio aptarnavimo pradžios.
Todėl Perkančioji organizacija šiuo metu neturi galiojančio mechanizmo užsakyti naują Sistemos funkcionalumą. Sistemos vystymas yra būtinas dėl kintančio teisinio reglamentavimo, vidaus teisės aktų bei veiklos procesų pokyčių.
1.3. Paslaugų teikimo vieta ir kalba
Paslaugos teikiamos nuotoliniu būdu ir (arba) Perkančiosios organizacijos patalpose adresu L. Sapiegos g. 1, Vilnius, šalių suderinta tvarka. Visa projekto dokumentacija, naudotojo sąsaja ir komunikacija - lietuvių kalba.


2. Esamos informacinės sistemos KADIS-2 aprašymas
Šiame skyriuje aprašoma faktinė sukurtos ir eksploatuojamos IS KADIS-2 būklė. Aprašymas skirtas pirkimo dalyviams, kad jie galėtų įvertinti sistemos apimtį, technologinę aplinką ir paslaugų pobūdį.
Sistema sukurta, priduota ir eksploatuojama. Detalūs funkciniai reikalavimai, pagal kuriuos Sistema buvo kuriama, pateikti šios specifikacijos 1 priede (Sistemos kūrimo pirkimo techninė specifikacija). Šiame skyriuje aprašoma galutinė Sistemos sudėtis ir apimtis.
Sistemos kūrimo metu dalis 1 priede numatytų reikalavimų buvo šalių susitarimu pakeisti kitais, todėl galutinė Sistemos apimtis nuo 1 priedo skiriasi. Esant neatitikimui tarp šio skyriaus ir 1 priedo, pirmenybė teikiama šiam skyriui kaip aprašančiam galutinę Sistemos apimtį.
2.1. Sistemos paskirtis
IS KADIS-2 yra Lietuvos kalėjimų tarnybos pagrindinė veiklos informacinė sistema, skirta laisvės atėmimo vietose laikomų suimtųjų ir nuteistųjų bei probacijos tarnybos prižiūrimų asmenų duomenų tvarkymui ir su tuo susijusiems veiklos procesams vykdyti.
Sistema apima visą asmens buvimo bausmių vykdymo sistemoje ciklą:
1. atvykimo į laisvės atėmimo vietą registravimą, priėmimą, asmens elektroninės bylos sudarymą ir tvarkymą;
1. paskyrimą į įstaigą, būrį, skyrių, grupę ir kamerą;
1. judėjimo kontrolę, konvojavimą, leidimų išdavimą, trumpalaikes išvykas;
1. priežiūrą ir saugumo valdymą - kratas, patikrinimus, kriminologinės būklės stebėseną, tarnybinius pranešimus;
1. resocializacijos veiklas - individualų socialinės reabilitacijos planą, dienotvarkę, užimtumą, pasimatymus;
1. elgesio kontrolę - nuobaudas, paskatinimus, rizikos grupių apskaitą;
1. asmens turto, lėšų, siuntų ir korespondencijos apskaitą; prekių užsakymą įstaigos parduotuvėje ir užsakymų formavimą;
1. sveikatos priežiūros duomenų peržiūrą ir vizitų registravimą;
1. paleidimą, lygtinį paleidimą, perkėlimus, malonės prašymų nagrinėjimą;
1. probacijos tarnybos prižiūrimų asmenų bylų, priežiūros planų ir patikrinimų valdymą;
1. dokumentų rengimą, derinimą, registravimą ir pasirašymą elektroniniu parašu;
1. suimtųjų, nuteistųjų ir išorinių asmenų prašymų bei skundų teikimą ir nagrinėjimą.
2.2. Teisinis ir organizacinis pagrindas
	Rodiklis
	Reikšmė

	Sistemos valdytoja
	Lietuvos kalėjimų tarnyba (Teisingumo ministerijos valdymo sritis)

	Sistemos sukūrimas
	Sistema sukurta 2023-2026 m. trimis iteracijomis

	Finansavimas
	2014-2021 m. EEE ir Norvegijos finansinio mechanizmo programa „Teisingumas ir vidaus reikalai", projektas Nr. LT06-2-TM-TF-001

	Eksploatavimo būklė
	Sistema perduota Perkančiajai organizacijai ir eksploatuojama

	Turtinės teisės ir išeities kodas
	Priklauso Perkančiajai organizacijai

	Garantinis aptarnavimas
	Sistemos kūrėjo suteiktas garantinis aptarnavimas galioja iki 2031-05-15


2.3. Naudotojų grupės
Sistema aptarnauja tris naudotojų kategorijas, kurioms skirtos atskiros naudotojo sąsajos (portalai):
2.3.1. Vidinio portalo naudotojai
Lietuvos kalėjimų tarnybos ir Lietuvos probacijos tarnybos darbuotojai: pataisos pareigūnai, kontaktiniai pareigūnai, resocializacijos specialistai, saugumo valdymo specialistai, probacijos pareigūnai, komisijų nariai, sveikatos priežiūros personalas, dokumentų valdymo specialistai, įstaigų ir sistemos administratoriai. Naudotojų teisės valdomos pagal pareigybes ir organizacinę struktūrą.
2.3.2. Savitarnos portalo naudotojai
Laisvės atėmimo vietose laikomi suimtieji ir nuteistieji. Portalas naudojamas per įstaigose įrengtus terminalus; per jį asmenys teikia prašymus, peržiūri savo dienotvarkę ir susipažįsta su jiems skirtais dokumentais, patvirtindami susipažinimo faktą.
2.3.3. Išorinio portalo naudotojai
Autentifikavimas vykdomas per VIISP. Portalu naudojasi:
1. fiziniai asmenys - artimieji, pareiškėjai;
1. Lietuvos probacijos tarnybos prižiūrimi asmenys;
1. advokatų ir teismų atstovai;
1. darbdavių atstovai;
1. socialiniai partneriai, vykdantys resocializacijos priemones;
1. institucijos, su kuriomis sudarytos sutartys dėl viešųjų darbų atlikimo (seniūnijos, valstybės ir savivaldybių institucijos);
1. išoriniai lygtinio paleidimo komisijų nariai.
Prisijungęs fizinis asmuo, esantis probacijos įskaitoje, gali persijungti į prižiūrimo asmens profilį ir atgal; prižiūrimo asmens profilyje jam prieinamos papildomos funkcijos. Analogiškai veikia persijungimas į darbdavio, socialinio partnerio ar komisijos nario profilį.
2.4. Apimties rodikliai
	Rodiklis
	Reikšmė

	Vidinio portalo naudotojų
	apie 3000

	Savitarnos portalo naudotojų
	apie 15 000 

	Naudotojo sąsajų (portalų)
	3 (vidinis, savitarnos, išorinis)

	Vidinio portalo posistemių
	14

	Funkcinių reikalavimų, pagal kuriuos sukurta Sistema
	815 (1 priedas)

	Programinio kodo saugyklų (repozitorijų)
	13

	Integracinių sąsajų su išorinėmis IS ir registrais
	16 (žr. 2.7 skyrių)

	Vidinių ir techninių sąsajų
	6 (žr. 2.7 skyrių)

	Prašymų tipų išoriniame portale
	iki 40

	Naudotojo sąsajos kalba
	lietuvių




2.5. Loginė sistemos architektūra
Sistema sudaryta iš trijų naudotojo sąsajų (portalų) ir bendrųjų administravimo bei integracijų komponentų. Kiekvienas portalas veikia atskirame tinklo segmente.
Veiklos duomenys saugomi vienoje pagrindinėje duomenų bazėje, esančioje vidiniame segmente. Savitarnos ir išorinis portalai savo veiklos duomenų bazių neturi - jie realiu laiku naudojasi pagrindine duomenų baze netiesiogiai, per pranešimų eilių (MQ) technologiją. Vidinis segmentas kreipiasi į atitinkamo segmento pranešimų aplikaciją duomenų skaitymui ir rašymui, o duomenų bazių segmentai kitų segmentų nepasiekia.
Toks sprendimas pasirinktas duomenų saugumo sumetimais: mažesnio saugumo aplinkose veiklos duomenys nuolat nesaugomi, todėl sumažinama duomenų nutekėjimo tikimybė ir kartu išvengiama duomenų dubliavimo bei iš to kylančio duomenų išsiskyrimo.
	Segmentas
	Paskirtis
	Duomenų saugojimas

	Vidinis
	Vidinis portalas (14 posistemių), integracijų, audito, ataskaitų komponentai
	Pagrindinė Sistemos duomenų bazė

	Savitarnos
	Suimtųjų ir nuteistųjų savitarnos portalas, pasiekiamas per įstaigų terminalus
	Savo veiklos duomenų bazės neturi; duomenys gaunami per MQ

	Išorinis
	Viešasis portalas, turinio valdymo sistema, išorinių naudotojų funkcionalumas
	Savo veiklos duomenų bazės neturi duomenys gaunami per MQ; atskirą duomenų bazę turi tik turinio valdymo sistema (viešo pobūdžio turinys)


2.6. Funkcinė apimtis
Toliau pateikiama Sistemos modulinė sudėtis. Detalūs kiekvieno modulio funkciniai reikalavimai pateikti 1 priede.
2.6.1. Išorinis portalas
	Modulis
	Paskirtis

	Turinio valdymo modulis
	Viešai pateikiamo turinio administravimas ir atvaizdavimas

	Prisijungimo modulis
	Išorinių naudotojų autentifikavimas per VIISP, paskyros duomenų valdymas, persijungimas tarp fizinio asmens, prižiūrimo asmens, darbdavio, socialinio partnerio ir komisijos nario profilių

	Prašymų teikimo modulis
	Prašymų pildymas ir teikimas (iki 40 tipų), prašymų ir skundų patikslinimas, būsenų stebėjimas, pusiau automatinis pažymų rengimas

	Dokumentų modulis
	Gautų ir teiktų dokumentų sąrašai, dokumentų peržiūra, susipažinimas pažangiu arba kvalifikuotu elektroniniu parašu, dokumentų būsenų stebėjimas

	Dienotvarkės (kalendoriaus) modulis
	Su naudotoju susijusių veiklų kalendorius; prižiūrimiems asmenims - registracija į elgesio keitimo programas pagal laisvus laikus

	Priežiūros plano modulis
	Prižiūrimo asmens individualaus priežiūros plano peržiūra ir patvirtinimas

	Užimtumo veiklų rezultatų registravimo modulis
	Nuteistųjų užimtumo veiklų rezultatų teikimas

	Darbdavio paskyrų teikimo modulis
	Laisvų darbo vietų deklaravimas, įdarbintų asmenų informacijos tvarkymas, išleidimo į darbą paskyrų duomenys

	Probacijos modulis
	Socialinė partnerystė: paraiškos dėl socialinės partnerystės viešiems darbams ir socialinėms paslaugoms, bendradarbiavimo sutarčių rengimas ir derinimas, duomenų ir sprendimų dėl prižiūrimųjų dalyvavimo elgesio pataisos programose teikimas.
Viešieji darbai: viešų, nemokamų neatlygintinų darbų žiniaraščių pildymas, informacijos apie asmens atliktus viešuosius darbus teikimas

	Aptarnavimo kokybės vertinimo modulis
	Paslaugų gavėjų teikiami paslaugos proceso ir rezultato vertinimai. Vertinimų peržiūra ir apdorojimas vykdomas vidiniame portale (žr. 2.6.3 skyrių, prašymų valdymo posistemė)


Atkreiptinas dėmesys: mokymo įstaigų duomenų teikimo funkcionalumo išoriniame portale nėra. Mokymuose dalyvaujančių asmenų informaciją ir mokymosi grafiką vidiniame portale tvarko Perkančiosios organizacijos darbuotojai (žr. 2.6.3 skyrių, mokslo klausimų modulis).
2.6.2. Suimtųjų ir nuteistųjų savitarnos portalas
	Modulis
	Paskirtis

	Prisijungimo modulis
	Suimtųjų ir nuteistųjų autentifikavimas įstaigų terminaluose asmeniniu QR kodu ir PIN kodu; PIN kodo atkūrimas

	Dienotvarkės (kalendoriaus) modulis
	Kalendorius, kuriame asmuo mato savo individualią dienotvarkę ir su juo susijusią įstaigos dienotvarkę

	Prašymų teikimo modulis
	Prašymų darbuotojams teikimas, laisvos formos prašymai, prašymų būsenų stebėjimas, registracija vizitui pas gydytoją ir savo registracijų peržiūra

	Dokumentų peržiūros modulis
	Susipažinimui skirtų dokumentų peržiūra ir susipažinimo fakto patvirtinimas, įskaitant pasirašytinį ir nepasirašytinį susipažinimą


Naudotojo sąsaja orientuota į naudojimą jutikliniu ekranu.
2.6.3. Vidinis portalas
Vidinį portalą sudaro 14 posistemių. Posistemės išdėstytos pagal asmens buvimo bausmių vykdymo sistemoje eigą: pirmiausia pagrindinės veiklos posistemės, po jų - palaikomosios.
	Nr.
	Posistemė
	Pagrindiniai moduliai

	1
	Įstaigos įskaitos posistemė
	Atvykusių asmenų registracija, priėmimas, asmens el. byla, paskyrimai į įstaigą / būrį / skyrių / grupę / kamerą, įstaigoje laikomų ir išvykusių asmenų apskaita, trumpalaikės išvykos, kamerų valdymas, mirties įforminimas, kalinio pažymėjimo formavimo modulis

	2
	Judėjimo kontrolės posistemė
	Praėjimo kontrolės registravimas; lokalus asmenų judėjimas įstaigos teritorijoje; išorinis judėjimas - konvojavimas ir leidimų išvykti išdavimas; policijos vogtų daiktų ir laisvų areštinių kamerų patikrinimo funkcionalumas

	3
	Priežiūros ir saugumo valdymo posistemė
	Kriminologinės būklės stebėsena, kratų planavimas ir vykdymas, patikrinimų registravimas, blaivumo ir apsvaigimo nustatymas, tarnybiniai pranešimai

	4
	Asmens elgesio kontrolės posistemė
	Paskatinimų ir nuobaudų skyrimas, sustiprintos priežiūros, narkotinių medžiagų vartojimo bei linkusių užpulti ar pabėgti asmenų apskaita

	5
	Asmens veiklos (resocializacijos) posistemė
	Individualaus socialinės reabilitacijos plano modulis; dienotvarkės modulis - dienotvarkės sudarymas, užimtumo organizavimas, resocializacijos veiklų organizavimas; mokslo klausimų modulis - mokymuose dalyvaujančių asmenų informacija ir mokymosi grafikas; įstaigos parduotuvės modulis - prekių ir prekių kategorijų administravimas, prekių tvirtinimas, prekių pristatymo grafikai, išleidžiamos sumos ribojimų administravimas, asmenų užsakymų formavimas ir apskaita (moduliu dirba įstaigos parduotuvės darbuotojai); pasimatymų valdymo modulis - pasimatymo ar susitikimo prašymų tvarkymas, atvykstančių asmenų sąrašai, advokato licencijos galiojimo tikrinimas advokatūros informacinėje sistemoje, praėjimo kontrolė, susitikimo fakto fiksavimas, pranešimai apie gynėjo apsilankymą

	6
	Asmens turto apskaitos posistemė
	Lėšų apskaita, daiktų registravimas, perdavimas, sunaikinimas, neleidžiamų daiktų apskaita, siuntos, laiškai, suvartotos elektros energijos registravimas, saugyklos apskaita

	7
	Sveikatos posistemė
	Asmens sveikatos įrašų peržiūra, registravimas vizitui pas gydytoją

	8
	Prašymų valdymo posistemė
	Prašymų teikimas ir valdymas, skundų valdymas, malonės prašymų nagrinėjimas, atsakymų dėl prašymų ir skundų rengimas, pažymų rengimas, išoriniame portale teiktų paslaugų vertinimų peržiūra ir apdorojimas (paslaugų vertinimo anketos)

	9
	Paleidimo ir perkėlimų posistemė
	Paleidimas iš įstaigos, lygtinis paleidimas, nuteistųjų perkėlimas

	10
	Probacijos posistemė
	Prižiūrimo asmens byla ir jos registracija, individualus priežiūros planas, dienotvarkė, priežiūros eigos kontrolė, patikrinimų planavimas, socialinių partnerių ir bendradarbiavimo sutarčių valdymas, siuntimai atlikti teismo paskirtus darbus, probacijos ataskaitos

	11
	Komisijų valdymo posistemė
	Komisijų sudėtis, posėdžių organizavimas, darbotvarkės, išorinių komisijos narių dalyvavimas

	12
	Dokumentų valdymo posistemė (DVP)
	El. dokumentų formavimas, registravimas, derinimas, skirstymas, nepaskirstytų dokumentų sąrašas, dokumentų formatų konvertavimas, elektroninio parašo funkcionalumas; dokumentų formų ir metainformacijos administravimas; dokumentų registravimas pagal raštvedybos taisykles, nustatomas posistemės konfigūracijoje; laiko žymų tarnybų ir pasirašymo sertifikatų konfigūravimas

	13
	Pranešimų ir užduočių posistemė
	Užduočių valdymas, pranešimų tvarkymas, pranešimai išorės institucijoms

	14
	Darbuotojų posistemė
	Prisijungimas, pavadavimas, darbų kalendorius, bendrosios darbuotojų funkcijos


Dokumentų valdymo posistemės funkcijos realizuotos standartinės dokumentų valdymo programinės įrangos „Avilys" pagrindu, o dokumentų pasirašymą elektroniniu parašu užtikrina jos modulis „eDocs". Tokį realizavimo būdą numatė Sistemos kūrimo techninė specifikacija (1 priedas), pagal kurią dokumentų valdymo funkcijos galėjo būti realizuotos standartinės dokumentų valdymo sistemos programinės įrangos pagrindu.
Perkančiajai organizacijai priklauso turtinės teisės į Sistemai sukurtą programinę įrangą, o jos išeities kodas Perkančiajai organizacijai perduotas. „Avilys" ir „eDocs" yra savarankiški licencijuojami produktai, kurių gamintojas ir teisių turėtojas - UAB „Asseco Lietuva"; Perkančioji organizacija juos naudoja pagal Sistemos kūrimo sutartimi suteiktas licencijas. Vystymo paslaugos, susijusios su dokumentų valdymo funkcionalumu, atliekami Sistemos pusėje - keičiama integracija su „Avilys" ir „eDocs", konfigūracija, veiklos taisyklės, dokumentų šablonai ir naudotojo sąsaja. Į tai turi būti atsižvelgta planuojant ir vertinant šios srities paslaugas.

2.6.4. Sistemos administravimo komponentai
	Posistemė
	Paskirtis

	Ataskaitų posistemė
	Peržiūros formų ir ataskaitų tvarkymas, ataskaitų formavimas

	Integracijų posistemė
	Sąsajos su išorinėmis informacinėmis sistemomis ir registrais

	Atvirų duomenų posistemė
	Duomenų rinkinių rengimas ir teikimas

	Sistemos administravimo posistemė
	Klasifikatorių valdymas; Sistemos parametrų valdymas; pagalbos funkcionalumas - paaiškinamieji pranešimai, naudotojo instrukcijos ir dažniausiai užduodamų klausimų (DUK) sąrašai, atskirai administruojami kiekvienam portalui

	Įstaigų administravimo posistemė
	Įstaigų struktūros ir duomenų tvarkymas

	Naudotojų administravimo posistemė
	Naudotojų registravimas, teisių valdymas, naudojimosi taisyklių, teisės aktų ir kitų dokumentų tvarkymas

	Audito posistemė
	Naudotojų veiksmų ir sisteminių įvykių auditas, audito įrašų peržiūra


Ekraninės formos, dokumentų blankai ir dokumentų skirstymo taisyklės tvarkomos atitinkamose veiklos posistemėse ir dokumentų valdymo posistemėje; jų sąrašai administruojami per klasifikatorių ir parametrų valdymo funkcionalumą.

2.7. Integracijos su išorinėmis informacinėmis sistemomis ir registrais
Duomenų mainai vykdomi žiniatinklio paslaugų (SOAP ir REST) principu. Toliau pateiktas faktiškai veikiančių sąsajų sąrašas.
2.7.1. Realizuotos integracijos
	Nr.
	Sistema / registras
	Valdytojas
	Kryptis
	Paskirtis

	1
	Gyventojų registras (GR)
	Registrų centras
	Gauti
	Fizinio asmens identifikavimo ir duomenų gavimas

	2
	Juridinių asmenų registras (JAR)
	Registrų centras
	Gauti
	Juridinių asmenų duomenys

	3
	Adresų registras (AR)
	Registrų centras
	Gauti
	Lietuvos Respublikos adresų duomenys

	4
	Užsieniečių registras (UR)
	VRM
	Gauti
	Užsienio fizinių asmenų identifikavimas

	5
	Integruota baudžiamojo proceso sistema (IBPS)
	IRD
	Gauti / Teikti
	Procesiniai dokumentai, pranešimai apie asmenį, bausmės vykdymo laikotarpis, dokumentų paketų priėmimas su susipažinimo požymiais

	6
	Įtariamųjų, kaltinamųjų ir nuteistųjų registras (ĮKNR)
	IRD
	Gauti / Teikti
	Asmens patikra, ikiteisminiai tyrimai, teistumai, pranešimų teikimas

	7
	Habitoskopinių duomenų registras (HDR)
	IRD
	Gauti / Teikti
	Asmens atvaizdai, atpažinimo kortelės, habitoskopiniai duomenys

	8
	Administracinių nusižengimų registras (ANR)
	IRD
	Gauti / Teikti
	Nuteistųjų ir probuojamųjų pažeidimų duomenys

	9
	eOASys
	LKT
	Gauti / Teikti
	Pakartotinio nusikalstamumo rizikos vertinimo duomenys resocializacijos planui

	10
	eSTART
	LKT
	Gauti / Teikti
	Nepilnamečių nusikalstamo elgesio rizikos vertinimo duomenys

	11
	LABBIS
	LKT
	Gauti / Teikti
	Asmens kortelė, apsipirkimo limitai, prekės ir paslaugos, perlaidos, nuobaudos ir paskatinimai, lėšų likučiai

	12
	Užimtumo tarnybos informacinė sistema (UŽTIS)
	Užimtumo tarnyba
	Gauti / Teikti
	Asmens registracijos darbo biržoje duomenys

	13
	Lietuvos advokatūros informacinė sistema
	Lietuvos advokatūra
	Gauti / Teikti
	Advokato licencijos informacija, patvirtinti susitikimų laikai

	14
	SODRA
	Valstybinio socialinio draudimo fondo valdyba
	Gauti
	Apdraustojo socialinio draudimo laikotarpių išrašai

	15
	Sveikatos priežiūros paslaugų IS (POLIS)
	LKT
	Gauti / Teikti
	Asmens sveikatos priežiūros vizitų duomenys

	16
	Valstybės informacinių išteklių sąveikumo platforma (VIISP)
	Ekonomikos ir inovacijų ministerija
	Gauti / Teikti
	Išorinio portalo naudotojų autentifikavimas ir asmens identifikavimo duomenys


2.7.2. Vidinės ir techninės sąsajos
	Sąsaja
	Paskirtis

	LKT katalogų tarnyba (LDAP)
	Lietuvos kalėjimų tarnybos darbuotojų ir organizacinės struktūros duomenys; duomenys sinchronizuojami į Sistemą

	Probacijos tarnybos katalogų tarnyba (LDAP)
	Lietuvos probacijos tarnybos darbuotojų ir organizacinės struktūros duomenys; duomenys sinchronizuojami į Sistemą

	DBSIS / DVS
	Pranešimai išorės institucijoms, skundų ir atsakymų informacija

	Pašto tarnyba (SMTP)
	Elektroninių pranešimų siuntimas; Perkančiosios organizacijos teikiama paslauga

	Google reCAPTCHA
	Apsauga nuo automatinių užklausų išoriniame portale


2.7.3. Autentifikavimo ir prieigos valdymo modelis
Vidinio portalo naudotojai autentifikuojami centralizuotai, autentifikavimo ir autorizavimo sprendimo (Keycloak) pagrindu, naudodami Sistemoje sukurtus prisijungimo duomenis - naudotojo vardą ir slaptažodį. Šis autentifikavimo būdas taikomas visiems vidinio portalo naudotojams.
Darbuotojų ir organizacinės struktūros duomenys į Sistemą perkeliami sinchronizuojant iš katalogų tarnybų (žr. 2.7.2 skyrių), todėl Sistemoje jie atskirai netvarkomi. Naudotojų teisės, pareigybių priskyrimai ir prieigos parametrai tvarkomi pačioje Sistemoje, naudotojų administravimo posistemėje.
Savitarnos portalo naudotojai - suimtieji ir nuteistieji - autentifikuojami įstaigų terminaluose asmeniniu QR kodu ir PIN kodu. Išorinio portalo naudotojai autentifikuojami per VIISP (žr. 2.7.1 skyrių).
Sistema palaiko vieningo prisijungimo (SSO) mechanizmą, tačiau jį naudoja tik vidiniai Sistemos komponentai, pavyzdžiui, ataskaitų posistemė. Kitoms Perkančiosios organizacijos informacinėms sistemoms vieningas prisijungimas neteikiamas.
2.8. Techninė architektūra ir technologijos
Sistema sukurta debesijos technologijų pagrindu. Taikomosios programos supakuotos į konteinerius ir diegiamos į konteinerių orkestravimo sankaupas; kiekvienas tinklo segmentas turi atskirą sankaupą. Duomenų bazės ir dokumentų valdymo sistema diegiamos tiesiogiai į atskiras virtualias mašinas.
2.8.1. Programinės įrangos kūrimo technologijos
Toliau nurodytos technologijos ir jų versijos atspindi faktinę Sistemos būklę. Vystymo paslaugos atliekamos šiame technologiniame steke.
	Sritis
	Technologija
	Versija

	Serverinės dalies kalba
	Java
	21

	Serverinės dalies karkasas
	Spring Boot / Spring Framework
	Spring Boot 4.0.6

	Mikropaslaugų infrastruktūra
	Spring Cloud, Spring Cloud Gateway, Spring Cloud Config
	2025.1.1

	Integracijų maršrutizavimas
	Apache Camel
	-

	SOAP sąsajos
	Apache CXF, Apache Axis
	-

	Duomenų prieiga
	Spring Data JPA, Hibernate, QueryDSL
	QueryDSL 5.1.0

	Duomenų bazės versijavimas
	Liquibase
	-

	Naudotojo sąsajos karkasas
	Angular
	20.3

	Naudotojo sąsajos komponentai
	Angular Material, Bootstrap, ng-bootstrap
	Angular Material 20.2

	Reliacinė duomenų bazė
	PostgreSQL
	16

	Autentifikavimas ir autorizavimas
	Keycloak
	26.x

	Pranešimų eilės
	RabbitMQ
	3.13

	Failų saugykla
	MinIO
	-

	Turinio valdymo sistema
	Strapi
	4.15

	Ataskaitų sistema
	Knowage
	8

	Žurnalinių įrašų kaupimas ir paieška
	Elasticsearch, Logstash, Kibana
	8

	Apkrovos balansavimas
	HAProxy
	2.9

	Konteinerizavimas
	Docker
	-

	Konteinerių orkestravimas
	Kubernetes
	-

	Konteinerių kūrimas
	Google Jib (Maven įskiepis)
	3.5.1

	Kūrimo automatizavimas
	Apache Maven, npm, GitLab CI
	-

	Sąsajų dokumentavimas
	OpenAPI / Swagger (springdoc)
	3.0.1

	Dokumentų formavimas
	Apache FreeMarker, iText 7, Apache PDFBox, Apache Tika
	iText 7.2.6

	Operacinė sistema (serveriuose)
	Oracle Linux
	9


Šioje lentelėje nurodytos versijos yra naujesnės už versijas, nurodytas 1 priede, kuris buvo rengiamas prieš pradedant Sistemos kūrimą. Technologijų versijų atnaujinimas vykdomas Sistemos gyvavimo ciklo metu.
2.8.2. Programinio kodo struktūra
Sistemos programinis kodas suskaidytas į 13 saugyklų (repozitorijų) pagal segmentus ir komponentų paskirtį: kiekvienam segmentui atskirai skirtos naudotojo sąsajos ir taikomosios logikos saugyklos, atskirai išskirti integracijų, audito, API vartų, turinio valdymo, autentifikavimo pritaikymų ir bendrųjų serverinių bibliotekų komponentai. Detali saugyklų struktūra perduodama sutartį sudariusiam tiekėjui.
2.8.3. Diegimo aplinkos
Perkančiosios organizacijos aplinkoje Sistema eksploatuojama testavimo ir gamybinėje aplinkose. Kiekvienoje aplinkoje veikia atskiri visų trijų tinklo segmentų komponentai. Diegimas automatizuotas naudojant konteinerių atvaizdų saugyklą ir automatizuoto kūrimo bei diegimo priemones.
Aukštas prieinamumas užtikrinamas orkestravimo sankaupose paleidžiant kelias komponentų kopijas ir naudojant apkrovos balansavimą. Duomenų serveriams gamybinėje aplinkoje daromos rezervinės kopijos.
2.9. Sauga ir auditas
2.8.4. Licencinė programinė įranga
Sistemoje naudojama trečiųjų šalių programinė įranga:
	Komponentas
	Gamintojas
	Licencija

	DVS „Avilys"
	UAB „Asseco Lietuva"
	Komercinė licencija

	Avilys SDP „eDocs"
	UAB „Asseco Lietuva"
	Komercinė licencija

	Spring Boot / Spring Framework
	Broadcom (VMware)
	Apache License 2.0

	Angular
	Google
	MIT License

	Keycloak
	Red Hat
	Apache License 2.0

	PostgreSQL
	PostgreSQL Global Development Group
	PostgreSQL License

	RabbitMQ
	Broadcom (VMware)
	Mozilla Public License

	MinIO
	MinIO
	GNU AGPL

	Strapi
	Strapi Solutions
	MIT License

	Knowage
	KNOWAGE Labs
	GNU AGPL 3.0

	Elasticsearch, Kibana, Logstash
	Elastic NV
	Server Side Public License

	HAProxy
	HAProxy Technologies
	GNU GPL v2

	Docker
	Docker
	Apache License 2.0

	Kubernetes
	Cloud Native Computing Foundation
	Apache License 2.0

	Quill
	Slab
	BSD 3-clause


Visų 3 šalių komponentų programinis kodas gali būti keičiamas tik tiek, kiek tai leidžia gamintojo licencinės sąlygos, ir tik iš anksto raštu suderinus su Perkančiąja organizacija. Licencinio kodo modifikavimas panaikintų galimybę gauti gamintojo atnaujinimus ir palaikymą.
Naujus licencinės programinės įrangos komponentus Paslaugų teikėjas gali naudoti tik iš anksto raštu suderinęs su Perkančiąja organizacija; licencijos perduodamos Perkančiajai organizacijai neribotam laikui.
1. Naudotojų autentifikavimas ir autorizavimas centralizuotas; autentifikavimo būdai kiekvienam portalui aprašyti 2.7.3 skyriuje.
1. Naudotojų teisės valdomos pagal pareigybes, organizacinę struktūrą ir įstaigą.
1. Veikia atskira audito posistemė, kaupianti naudotojų veiksmų ir sisteminių įvykių įrašus; audito įrašai peržiūrimi per administravimo sąsają.
1. Taikomas tinklo segmentavimas: duomenų bazių segmentai neturi prieigos prie kitų segmentų, o mažesnio saugumo segmentai veiklos duomenų nuolat nesaugo.
1. Dokumentai pasirašomi kvalifikuotu, pažangiuoju arba sisteminiu parašu; realizuotas parašo lygio kėlimas ir laiko žymos. Laiko žymų tarnybos, pasirašymo sertifikatai ir dokumentų registravimo pagal raštvedybos taisykles nuostatos konfigūruojamos dokumentų valdymo posistemėje.
1. Slaptažodžiai ir prieigos rekvizitai konfigūracijoje saugomi šifruoti; naudojamos atskiros patikimumo sertifikatų saugyklos.
2.10. Sistemos dokumentacija ir išeities kodas
Perkančioji organizacija disponuoja visa Sistemos dokumentacija ir išeities kodu, išskyrus licencinius trečiųjų šalių produktus - jų išeities kodas Perkančiajai organizacijai neperduotas (žr. 2.8.4 skyrių). Sutartį sudariusiam tiekėjui sutarties vykdymo pradžioje perduodama tik vystymo paslaugoms reikalinga dokumentacija:
1. detali reikalavimų analizė ir Sistemos projektavimo dokumentas;
1. diegimo instrukcijos;
1. vidinio portalo, savitarnos portalo ir išorinio portalo naudotojų vadovai, Sistemos administravimo vadovas, integracijų vadovas;
1. Sistemos išeities kodas ir konfigūracijos;
1. diegimo aplinkų ir integracinių sąsajų prieigos rekvizitai.
2.10.1. Išeities kodo pakeitimų valdymas
Tą patį Sistemos išeities kodą gali keisti du subjektai: Sistemos kūrėjas, teikiantis garantinį aptarnavimą, ir Paslaugų teikėjas, teikiantis vystymo paslaugas. Kad būtų išvengta pakeitimų konflikto ir funkcionalumo praradimo, taikomi šie principai:
1. Sistemos išeities kodas saugomas vienoje versijų valdymo sistemos saugykloje, kurioje dirba abu subjektai. Saugyklos priklausomybę, prieigos valdymo tvarką ir administravimo atsakomybę nustato Perkančioji organizacija.
1. Kiekvienam užsakymui ir kiekvienam garantiniam pakeitimui kuriama atskira kodo šaka; Paslaugos atliekamos tik joje.
1. Prieš pradėdamas Paslaugų teikimą Paslaugų teikėjas privalo perimti visus iki tol į pagrindinę kodo šaką įtrauktus pakeitimus. Paslaugų teikėjas negali atmesti ar apeiti garantinio aptarnavimo metu atliktų pakeitimų.
1. Pakeitimų sujungimą į pagrindinę kodo šaką ir diegimo eiliškumą tvirtina Perkančiosios organizacijos paskirtas atsakingas asmuo. Esant to paties kodo pakeitimų konfliktui, jį sprendžia pakeitimą vėliau pateikiantis subjektas savo sąskaita, išsaugodamas abiejų pakeitimų funkcionalumą.
1. Diegimo į gamybinę aplinką eiliškumą nustato Perkančioji organizacija. Vienu metu į gamybinę aplinką diegiami tik suderinti pakeitimai.
1. Perkančioji organizacija informuoja abu subjektus apie kito subjekto atliktus ir įdiegtus pakeitimus.


2.11. Funkcionalumas, sukurtas papildomai
Sistemos kūrimo metu, keičiantis teisiniam reglamentavimui ir veiklos procesams, šalių susitarimu buvo sukurtas funkcionalumas, kurio 1 priede nėra. Jis sukurtas Sistemos kūrimo sutartyje numatytų vystymo paslaugų apimtyje, kuri yra išnaudota (žr. 1.2 skyrių). Šis funkcionalumas yra veikiančios Sistemos dalis, todėl į jį būtina atsižvelgti vertinant paslaugų apimtį:
1. Probacijos tarnybos prižiūrimų asmenų aptarnavimas nuotoliniu būdu per išorinį portalą: prašymai dėl leidimo išvykti iš gyvenamosios vietos ribų, dėl pažymos apie priežiūros eigą, dėl pažymos apie išklausytą elgesio keitimo programą, laisvos formos prašymai ir skundai bei jų patikslinimai; teiktų ir gautų dokumentų peržiūra ir būsenų stebėjimas; susipažinimas su dokumentais pažangiu arba kvalifikuotu elektroniniu parašu.
1. Prižiūrimo asmens profilis išoriniame portale su persijungimu tarp fizinio ir prižiūrimo asmens profilių, individualaus priežiūros plano peržiūra ir patvirtinimas, registracija į elgesio keitimo programas pagal laisvus laikus.
1. Socialinių partnerių, vykdančių resocializacijos priemones, aptarnavimas: paraiškos dėl socialinės partnerystės viešiems darbams ir socialinėms paslaugoms, bendradarbiavimo sutarčių rengimas, derinimas ir pasirašymas, duomenų ir sprendimų dėl prižiūrimųjų dalyvavimo elgesio pataisos programose teikimas, socialinių partnerių kortelės vidiniame portale.
1. Institucijų, su kuriomis sudarytos sutartys dėl viešųjų darbų, aptarnavimas: siuntimai atlikti teismo paskirtus darbus, viešų, nemokamų neatlygintinų darbų žiniaraščių pildymas.
1. Probacijos dokumentų skirstymo funkcionalumas dokumentų valdymo posistemėje.
1. Asmenų aptarnavimo kokybės vertinimo ir stebėsenos procesas išoriniame ir vidiniame portaluose.
1. Integracija su Užimtumo tarnybos informacine sistema (UŽTIS).
1. Išorinių lygtinio paleidimo komisijos narių prisijungimas per VIISP, jiems skirtas dokumentų derinimo ir susipažinimo funkcionalumas.
1. Pusiau automatinis pažymų, patvirtinančių juridinius faktus, rengimas su universalia pažymos forma.
1. Išplėsta eOASys integracija.
1. Lokalaus asmenų judėjimo įstaigos teritorijoje registravimas.
1. Konvojaus duomenų, perlaidų, pranešimų ir dokumentų tvarkymo funkcionalumo papildymai.
2.12. Sąsaja su galiojančiais garantiniais įsipareigojimais
Sistemai iki 2031-05-15 galioja jos kūrėjo suteiktas 60 mėnesių garantinis aptarnavimas. Ši garantija taikoma tik nemodifikuotam Sistemos kodui: modifikavus komponentą, jo klaidų taisymas nebepatenka į Sistemos kūrėjo garantinio aptarnavimo apimtį.
Todėl nustatomas šis garantinio aptarnavimo perėjimo principas:
1. Paslaugų teikėjas suteikia garantinį aptarnavimą pagal šią sutartį sukurtam funkcionalumui.
1. Modifikavus esamą Sistemos komponentą, Paslaugų teikėjui pereina viso to komponento garantinis aptarnavimas, o ne tik jame atliktų pakeitimų. Tai apima ir komponento klaidas, atsiradusias iki modifikavimo.
1. Garantinio aptarnavimo trukmė kiekvienoms pagal užsakymą perduotoms paslaugoms - ne trumpesnė kaip 24 (dvidešimt keturi) mėnesiai nuo atitinkamų paslaugų perdavimo-priėmimo akto pasirašymo dienos ir bet kuriuo atveju ne trumpesnė nei visai Sistemai galiojančio garantinio aptarnavimo terminas, t. y. ne trumpesnė kaip iki 2031-05-15. Taikomas vėliau pasibaigiantis terminas. Šia nuostata siekiama, kad modifikuotai Sistemos daliai negalėtų būti taikomas trumpesnis garantinio aptarnavimo terminas nei nemodifikuotoms Sistemos dalims.
1. Garantinio aptarnavimo reikalavimai, defektų kategorijos, reakcijos ir defektų šalinimo terminai (SLA) yra tokie patys, kokie taikomi Sistemai pagal jos kūrimo sutartį. Visa apimtimi taikomi 1 priedo skyriuje „Reikalavimai garantiniam aptarnavimui“ nustatyti reikalavimai. Skirtingiems Sistemos komponentams negali būti taikomi skirtingi paslaugų lygio rodikliai. Esminiai rodikliai:
	Rodiklis
	Reikšmė

	Reakcijos laikas (defektas užregistruotas ir perduotas sprendimui)
	ne ilgiau kaip 3 val.

	Kritinės klaidos pašalinimas
	ne ilgiau kaip 1 darbo diena

	Kitos klaidos pašalinimas
	ne ilgiau kaip 5 darbo dienos

	Defektų klasifikacija
	„kritinė klaida“ ir „klaida“ pagal 1 priedą

	Defektų registravimas
	visą parą internetu, Paslaugų teikėjo pateiktu įrankiu, su galimybe stebėti sprendimo būklę

	Atskaitomybė
	ketvirtinė garantinio aptarnavimo vykdymo ataskaita, parengiama per 5 darbo dienas nuo ketvirčio pradžios

	Reglamentas
	garantinio aptarnavimo tvarka suderinama su Perkančiąja organizacija



Papildomos sąlygos:
a) Jei defekto per lentelėje nurodytą terminą pašalinti negalima, kartu su Perkančiąja organizacija suderinamas kitas defekto pašalinimo laikas, pateikiant šio laiko poreikio pagrindimą.
b) Garantinis aptarnavimas neapima techninės įrangos gedimų ar sutrikimų dėl kitų išorinių veiksnių (pvz., kibernetinės atakos) sprendimo. Garantinis aptarnavimas apima Sistemos atstatymą į normalaus funkcionavimo būseną po minėtų trikdžių pašalinimo.
c) Atlikus pakeitimus garantinio aptarnavimo metu, atnaujinama techninė Sistemos dokumentacija bei administratorių ir naudotojų vadovai.
1. Paslaugų teikėjas privalo užtikrinti, kad jo pakeitimai nepanaikintų licencinių trečiosios šalies komponentų gamintojo palaikymo (licencinė programinė įranga nurodyta 2.8.4 skyriuje).
Praktinis šios nuostatos taikymas:
1. kiekvieno užsakymo perdavimo metu fiksuojama, kurie Sistemos komponentai buvo modifikuoti - šis sąrašas nustato garantinio aptarnavimo perėjimo apimtį;
1. atlikti pakeitimai turi būti dokumentuoti ir atsekami;
1. Perkančioji organizacija tvarko Sistemos komponentų registrą, kuriame nurodoma, kuris subjektas teikia kiekvieno komponento garantinį aptarnavimą.


3. Vystymo paslaugų apimtis
Vystymo paslaugos teikiamos pagal Perkančiosios organizacijos užsakymus, apmokant už faktiškai suteiktų paslaugų valandas pagal pasiūlyme nurodytą valandinį įkainį. Perkančioji organizacija neįsipareigoja išpirkti konkretaus paslaugų kiekio.
Vystymo paslaugos apima visą 2 skyriuje aprašytą Sistemos funkcionalumą be išimčių - visus portalus, posistemes, modulius, integracines sąsajas, ataskaitas, klasifikatorius ir dokumentų šablonus. Kiekvieno konkretaus užsakymo apimtis nustatoma atskirai 4 skyriuje nurodyta tvarka.
Vystymo paslaugos apima:
1. Naujo funkcionalumo analizę, projektavimą, programavimą, testavimą ir diegimą.
1. Esamo funkcionalumo keitimą, plėtimą ir pritaikymą pasikeitusiam teisiniam reglamentavimui ar veiklos procesams.
1. Naujų integracinių sąsajų kūrimą ir esamų sąsajų keitimą.
1. Naujų ataskaitų, dokumentų šablonų, klasifikatorių ir peržiūros formų kūrimą.
1. Naudotojo sąsajos ergonomikos ir dizaino tobulinimą.
1. Sistemos techninės dokumentacijos, administratorių ir naudotojų vadovų atnaujinimą pagal atliktus pakeitimus.
1. Sistemos technologinio steko komponentų versijų atnaujinimą.
1. Konsultacijas Perkančiosios organizacijos specialistams dėl vystomo funkcionalumo.
1. Naudotojų mokymus dėl sukurto naujo funkcionalumo, kai to prašo Perkančioji organizacija.
3.1. Reikalavimai Paslaugų teikėjo atsakomybei
Sistema yra eksploatuojama valstybės informacinė sistema, kuriai galioja jos kūrėjo garantiniai įsipareigojimai (2.12 skyrius). Todėl Paslaugų teikėjui keliami šie atsakomybės reikalavimai:
1. Paslaugų teikėjas atsako už visos Sistemos veikimą po savo atliktų pakeitimų, o ne tik už pakeistą funkcionalumą. Prieš perduodamas darbus jis privalo įsitikinti, kad pakeitimai nepaveikė kitų Sistemos dalių veikimo (regresijos testavimas).
1. Jei dėl Paslaugų teikėjo atlikto pakeitimo sutrinka anksčiau veikęs Sistemos funkcionalumas, Paslaugų teikėjas jį atkuria savo sąskaita, neatsižvelgdamas į tai, kurios Sistemos dalies sutrikimas kilo. Sutrikimo šalinimui taikomi tie patys reakcijos ir šalinimo terminai kaip garantiniam aptarnavimui (2.12 skyrius): reakcija - ne ilgiau kaip 3 val., kritinės klaidos pašalinimas - ne ilgiau kaip 1 darbo diena, kitų klaidų - ne ilgiau kaip 5 darbo dienos. Jei sutrikimo per nurodytą terminą pašalinti negalima, kartu su Perkančiąja organizacija suderinamas kitas šalinimo laikas, pateikiant šio laiko poreikio pagrindimą.
1. Paslaugų teikėjas suteikia garantinį aptarnavimą 2.12 skyriuje nustatyta apimtimi ir trukme.
1. Paslaugų teikėjas privalo užtikrinti, kad jo atlikti pakeitimai nepažeistų Sistemos kūrėjo garantinių įsipareigojimų sąlygų ir nepanaikintų licencinių komponentų gamintojo palaikymo (licencinė programinė įranga nurodyta 2.8.4 skyriuje).
1. Kiekvieno užsakymo perdavimo metu Paslaugų teikėjas pateikia pakeistų Sistemos komponentų sąrašą ir atliktų pakeitimų aprašymą, užtikrinantį pakeitimų atsekamumą.
1. Paslaugų teikėjas perduoda visą sukurtą programinį kodą su turtinėmis teisėmis ir atnaujinta dokumentacija. Neperdavus dokumentacijos, darbai nelaikomi atliktais.
3.2. Bendrieji reikalavimai vystymo paslaugoms
1. Vystymo paslaugos atliekamos tik esamos Sistemos technologiniame steke (2.8 skyrius). Technologijų, karkasų ar architektūrinių sprendimų keitimas negalimas be išankstinio rašytinio Perkančiosios organizacijos sutikimo.
1. Sukurtas funkcionalumas turi atitikti esamos sistemos architektūrinius sprendimus, saugos reikalavimus ir naudotojo sąsajos ergonomikos principus.
1. Visos turtinės teisės į sukurtą programinę įrangą ir išeities kodą perduodamos Perkančiajai organizacijai.
1. Išeities kodas pateikiamas versijų valdymo sistemos formatu su komentarais, laikantis gerųjų kodo formatavimo ir įvardijimo praktikų.
1. Kiekvienas pakeitimas turi būti padengtas testais ir ištestuotas prieš perduodant Perkančiajai organizacijai.
1. Diegimas į gamybinę aplinką atliekamas tik gavus Perkančiosios organizacijos patvirtinimą.
1. Vystant dokumentų valdymo posistemės funkcionalumą, trečiosios šalies licencinių komponentų programinis kodas gali būti keičiamas tik tiek, kiek tai leidžia gamintojo licencinės sąlygos, ir tik iš anksto raštu suderinus su Perkančiąja organizacija. Paslaugų teikėjas atsako už tai, kad jo pakeitimai nepanaikintų gamintojo palaikymo ir atnaujinimų (2.8.4 skyrius).
1. KADIS-2 funkcionalumo plėtimas turi būti atliktas kaip esamos Sistemos papildymas, neturi būti diegiama nauja programinė įranga;
1. Realizuojant pakeitimus, neturi būti pakeisti ar kitaip iškraipyti KADIS-2 kaupiami duomenys, o pakeitimų realizavimas neturi padaryti įtakos Sistemoje sukauptų duomenų valdymui
1. Pakeitimai turi būti realizuoti išlaikant KADIS-2 IS vartotojo sąsajos darbo principus ir technologijas;
3.3. Nefunkciniai reikalavimai
Sukurtam ir modifikuotam funkcionalumui taikomi tie patys nefunkciniai reikalavimai, kurie buvo taikomi kuriant Sistemą (1 priedo skyrius „Nefunkciniai reikalavimai"). Paslaugų teikėjas privalo užtikrinti, kad atlikti pakeitimai jų nepažeistų.
	Sritis
	Reikalavimai

	Naudotojo sąsajos ergonomika
	Prisitaikantis dizainas įvairios rezoliucijos ekranuose; savitarnos portalo sąsaja pritaikyta jutikliniam ekranui; bendrinės lietuvių kalbos taisyklės; vieninga Sistemos stilistika ir elementų elgesys; naudotojui suprantami klaidų ir patvirtinimo pranešimai

	Greitaveika
	Sukurtas funkcionalumas negali pabloginti esamų Sistemos greitaveikos rodiklių. Naujam funkcionalumui taikomi tie patys atsako laiko reikalavimai kaip esamam. Prieš diegimą į gamybinę aplinką Perkančiosios organizacijos prašymu atliekamas našumo testavimas

	Prieinamumas ir patikimumas
	Pakeitimai negali sumažinti Sistemos prieinamumo rodiklių; komponentai turi veikti keliomis kopijomis orkestravimo sankaupoje; diegimas turi būti galimas nesustabdant Sistemos veiklos, išskyrus atvejus, kai tai neįmanoma dėl duomenų bazės struktūros pakeitimų

	Plečiamumas
	Sprendimai turi būti realizuoti taip, kad būtų galimas horizontalus mastelio didinimas; nauji komponentai turi naudoti esamą konteinerizavimo ir orkestravimo modelį

	Sauga
	Prieigos teisių valdymas per esamą autentifikavimo ir autorizavimo sprendimą; visų naudotojų veiksmų auditavimas; asmens duomenų tvarkymo reikalavimų laikymasis; duomenų perdavimas šifruotais kanalais; slaptažodžių ir prieigos rekvizitų šifravimas konfigūracijoje; tinklo segmentavimo principo išsaugojimas

	Architektūra ir kodas
	Esamų architektūrinių sprendimų laikymasis; sąsajų dokumentavimas OpenAPI formatu; duomenų bazės struktūros pakeitimai vykdomi versijavimo priemonėmis; kodas su komentarais, laikantis gerųjų formatavimo ir įvardijimo praktikų

	Licencinė programinė įranga
	Nauji licencinės programinės įrangos komponentai gali būti naudojami tik iš anksto raštu suderinus su Perkančiąja organizacija; licencijos turi būti perduodamos Perkančiajai organizacijai neribotam laikui

	Prieinamumas asmenims su negalia
	Naudotojo sąsaja turi atitikti 1 priede nustatytus prieinamumo reikalavimus, taikomus asmenims su judėjimo, klausos ir regos negalia. Vystymo paslaugos negali pabloginti esamo prieinamumo lygio


Visa apimtimi taikomi 1 priedo 6 skyriuje „Nefunkciniai reikalavimai“ nustatyti reikalavimai (naudotojo sąsajos ergonomikai, programinei įrangai ir architektūrai, licencinei programinei įrangai, išeities kodui, prieinamumui ir patikimumui, greitaveikai, plečiamumui ir saugumui). Paslaugų teikėjas privalo užtikrinti, kad atlikti pakeitimai jų nepažeistų. Esminiai kiekybiniai rodikliai:
	Sritis
	Rodiklis

	Prieinamumas
	ne mažiau kaip 99 % laiko visą parą, pagal principą „24 valandos per dieną, 7 dienos per savaitę, 365 dienos per metus“

	Pralaidumas
	500 000 užklausų per valandą

	Atsako laikas
	90 % užklausų ≤ 2 s; kai užklausos vykdymo metu kreipiamasi į išorinę sistemą ≤ 5 s (neskaičiuojant užklausos į išorinę sistemą vykdymo laiko)

	Ataskaitų generavimas
	90 % ataskaitų, mažesnių nei 5 A4 formato lapai, ≤ 10 s

	Paieška
	90 % paieškos užklausų, kai filtruojama mažiau nei 1 mln. objektų, ≤ 10 s

	Ilgai vykdomi procesai
	procesai, kurių numatoma vykdymo trukmė ilgesnė nei 5 s, vykdomi foniniu režimu, leidžiant naudotojui tuo pačiu metu vykdyti kitas užduotis

	Sauga
	antros kategorijos informacinėms sistemoms keliami saugumo reikalavimai (LRV 2013-07-24 nutarimas Nr. 716; LRV 2018-12-05 nutarimas Nr. 1209; VRM 2020-12-04 įsakymas Nr. V-941); apsauga nuo OWASP TOP 10 nurodytų pažeidimų

	Naršyklės
	Microsoft Edge, Google Chrome, Mozilla Firefox (arba lygiavertės) - ne mažiau kaip 10 naujausių kiekvienos naršyklės versijų

	Išeities kodas
	perduodamas dviem variantais: kompiliavimui paruoštų rinkmenų paketų forma (nurodant kompiliavimo priemones ir eigą) ir versijų valdymo sistemos formatu; su komentarais

	Prieinamumas asmenims su negalia
	pagal 1 priedo 6 skyriuje nustatytus reikalavimus asmenims su judėjimo, klausos ir regos negalia



Išlyga: prieinamumo rodiklis netaikomas atvejais, kuomet Sistemos prieinamumą riboja Perkančiosios organizacijos techninės įrangos gedimai, infrastruktūros pajėgumai, ryšio greitaveika ir kiti nuo Paslaugų teikėjo nepriklausomi nesklandumai. Prieinamumo ir greitaveikos reikalavimai gali būti peržiūrėti šalių susitarimu, jei Perkančioji organizacija neužtikrina Sistemos veikimui reikalingų infrastruktūros pajėgumų.

4. Priedai
	Priedas
	Pavadinimas
	Pastaba

	1 priedas
	Lietuvos kalėjimų tarnybos informacinės sistemos (KADIS-2) sukūrimo techninė specifikacija
	Pridedama nekeista; detalūs funkciniai reikalavimai, pagal kuriuos sukurta Sistema

